岳正

岳正（1418年—1472年），字季方，號蒙泉，直隸順天府通州漷縣（今北京市通州區漷縣鎮）人，明朝政治人物，正統戊辰探花，天順初進翰林院修撰，入閣參與機務。岳正負氣敢言，仕途多舛。明英宗時因而得罪石亨、曹吉祥，謫官入獄。明憲宗時，官終興化府知府。嘉靖年間，追贈太常寺卿，諡文肅。 正統三年（1438年）戊午科順天鄉試第六十五名舉人，正統十三年（1448年）中式戊辰科會試第一名（會元），一甲第三名進士（探花）。授翰林院編修，進左贊善，天順元年（1457年）改任翰林院修撰，教內侍書。當時，內閣大臣徐有貞、李賢下獄，明英宗既用翰林院學士呂原預政，不久禮部右侍郎兼翰林院學士薛瑄致仕，明英宗謀代者。此時，吏部尚書王翺舉薦，岳正獲召見於文華殿，隨即以原官入內閣。岳正為人一向豪邁，彈劾石亨黨羽禮部右侍郎掌欽天監湯序，並進言論劾石亨、曹吉祥。天順年間，岳正進言預見曹石之變，但被石亨、曹吉祥構罪陷害，謫欽州同知。陳汝言誣陷其嘗奪公主田，遂逮繫詔獄，杖百，戍肅州。曹石之變後，釋放為民。 明憲宗繼位後，御史呂洪等請復岳正與楊瑄官職，以原官任經筵講官，纂修《英宗實錄》。 成化元年（1465年）因事連坐，出為興化府知府，在任期間有建樹。成化五年（1469年）入覲，遂致仕。成化八年（1472年）去世，無子。大學士李東陽、御史李經為其女婿。嘉靖年間追贈太常寺卿，諡文肅。 岳正善畫葡萄，曾作《畫葡萄說》。 岳正少時，曾為慶壽寺書記。正統戊辰科會試，為考官誤置於落卷，幸而翰林院侍講杜寧取為第一。殿試前一月，明英宗夢儒、釋、道三人來見。至發榜，狀元彭時，由儒士；榜眼陳鑑，早年曾為神樂觀道童；探花則岳正。 天順初年，岳正自翰林入閣，深得明英宗眷注。後來為曹吉祥、石亨所嫉，謫欽州同知。臨行，親故無人敢送。唯欽天監漏刻博士馬軾贈以詩曰：「灤江江上水悠悠，送客江邊莫上樓。五嶺瘴高煙蔽日，兩孤雲濕雨鳴秋。豐城劍氣東南起，合浦珠光晝夜浮。祭罷鱷魚歸去晚，刺桐花外月如鉤。」岳正宿張家灣舟中，用韻賦和道：「被罪承恩嶺外遊，思鄉何處仲宣樓？風霜萬里蠻荒夜，煙雨三江澤國秋。不信功名成夢覺，早聞富貴等雲浮。令人卻羨桐江叟，長擁羊裘把釣鉤。」 曾祖岳德甫；祖父岳思銘；父岳興，府軍前衛指揮同知。嫡母王氏；生母陳氏。慈侍下。兄岳端、岳祥（府軍前衛正千戶），從弟岳海。 维基文库中的相关原始文献：明史/卷176 清乾隆文淵閣四庫全書鈔兩江總督採進本《明文衡·卷九十》：葉盛，<興化知府致仕岳君墓誌銘> 明正統刻本《正統十三年進士登科錄》：岳正，貫順天府通州漷縣官籍。國子生。治書經。字季方。行三。年三十一。十月初九日生。曾祖德甫；祖思銘；父興，府軍前衛指揮同知。嫡母王氏；生母陳氏。慈侍下。兄端；祥，府軍前衛正千戶；從弟海。娶宋氏。順天府鄉試第六十五名，會試第一名。 《明史·卷176》：岳正，字季方，漷縣人。正統十三年會試第一，賜進士及第，授編修，進左贊善。天順初，改修撰，教小內侍書。閣臣徐有貞、李賢下獄，帝既用呂原預政，頃之，薛瑄又致仕，帝謀代者。王翺以正薦，遂召見文華殿。正長身美鬚髯，帝遙見，色喜。既登陛，連稱善。問年幾何，家安在，何年進士，正具以對。復大喜曰：「爾年正強仕，吾北人，又吾所取士，今用爾內閣，其盡力輔朕。」正頓首受命。趨出，石亨、張軏遇之左順門，愕然曰：「何自至此？」比入，帝曰：「朕今日自擇一閣臣。」問為誰，帝曰：「岳正。」兩人陽賀。帝曰：「但官小耳，當與吏部左侍郎兼學士。」兩人曰：「陛下既得人，俟稱職，加秩未晚。」帝默然，遂命以原官入閣。 《明史·卷176》：正素豪邁，負氣敢言。及為帝所拔擢，益感激思自效。掌欽天監侍郎湯序者，亨黨也，嘗奏災異，請盡去奸臣。帝問正，正言：「奸臣無指名。即求之，人人自危。且序術淺，何足信也。」乃止。有僧為妖言，錦衣校邏得之，坐以謀反。中官牛玉請官邏者，正言：「事縱得實，不過坐妖言律，邏者給賞而已，不宜與官。」僧黨數十人皆得免。或為匿名書列曹吉祥罪狀，吉祥怒，請出榜購之。帝使正撰榜格，正與呂原入見曰：「為政有體，盜賊責兵部，奸宄責法司，豈有天子出榜購募者？且事緩之則自露，急之則愈匿，此人情也。」帝是其言，不問。亨從子彪鎮大同，獻捷，下內閣問狀。使者言捕斬無算，不能悉致，皆梟置林木間。正按地圖指詰之，曰：「某地至某地，皆沙漠，汝梟置何所？」其人語塞。時亨、吉祥恣甚，帝頗厭之。正從容言：「二人權太重，臣請以計間之。」帝許焉。正出見吉祥曰：「忠國公常令杜清來此何為者？」吉祥曰：「辱石公愛，致誠款耳。」正曰：「不然，彼使伺公所為耳。」因勸吉祥辭兵柄。復詣亨，諭令自戢。亨、吉祥揣知正意，怒。吉祥見帝，免冠，泣請死。帝內愧，慰諭之，召正責漏言。 《明史·卷176》：會承天門災，正極言亨將為不軌，且言：「陳汝言，小人。今既為尚書，可用盧彬為侍郎。二人者俱譎悍，若同事必相齮龁，乘其隙可並去之。」徐有貞再下獄，復云：「用有貞則天變可弭。」帝皆不納。及敕諭廷臣，命正視草。正草敕曰：「乃者承天門災，朕心震驚，罔知所措。意敬天事神，有未盡歟？祖宗成憲有不遵歟？善惡不分，用舍乖歟？曲直不辨，刑獄冤歟？征調多方，軍旅勞歟？賞賚無度，府庫虛歟？請謁不息，官爵濫歟？賄賂公行，政事廢歟？朋奸欺罔，附權勢歟？群吏弄法，擅威福歟？征斂徭役太重，而閭閻靡寧歟？讒諂奔競之徒幸進，而忠言正士不用歟？抑有司阘茸酷暴，貪冒無厭，而致軍民不得其所歟？此皆傷和致災之由，而朕有所未明也。今朕省愆思咎，怵惕是存。爾群臣休戚惟均，其洗心改過，無蹈前非，當行者直言無隱。」敕下，舉朝傳誦。而亨、吉祥構蜚語，謂正賣直謗訕。帝怒，命仍授內侍書。明日，謫欽州同知。道漷，以母老留旬日。陳汝言令巡校言狀，且言正嘗奪公主田。遂逮繫詔獄，杖百，戍肅州。行至涿，夜宿傳舍。手拲急，氣奔且死。涿人楊四醉卒酒，脫正拲，刳其中，且厚賂卒，乃得至戍所。亨、吉祥既誅，帝謂李賢曰：「岳正固嘗言之。」賢曰：「正有老母，得放歸田里，幸甚。」乃釋為民。憲宗立，御史呂洪等請復正與楊瑄官，詔正以原官直經筵，纂修《英宗實錄》。初，正得罪，都督僉事季鐸乞得其宅，至是敕還正。正還朝，自謂當大用，而賢欲用為南京祭酒，正不悅。忌者偽為正劾賢疏草，賢嗛之。 《明史·卷176》：成化元年四月，廷推兵部侍郎清理貼黃，以正與給事中張寧名並上。詔以為私，出正為興化知府，而寧亦補外。正至官，築堤溉田數千頃，節縮浮費，經理預備倉，欲有所興革。鄉士大夫不利其所為，騰謗言。正亦厭吏職，五年入覲，遂致仕。又五年卒，年五十五。無子，大學士李東陽、御史李經，其婿也。正博學能文章，高自期許，氣屹屹不能下人。在內閣才二十八日，勇事敢言，便殿論奏，至唾濺帝衣。有規以信而後諫者，慨然曰：「上顧我厚，懼無以報稱，子乃以諫官處我耶？」英宗亦悉其忠，其在戍所，嘗念之曰：「岳正倒好，只是大膽。」正聞自為像贊，述帝前語，末言：「臣嘗聞古人之言，蓋將之死而靡憾也。」其自信不回如此。然意廣才疏，欲以縱橫之術離散權黨，反為所噬，人皆迂而惜之。嘉靖中，追贈太常寺卿，諡文肅。 《菽園雜記·卷五》：岳季方能畫葡萄，嘗作《畫葡萄說》。 《堅瓠五集·卷二·葡萄說》：岳季方正。善畫葡萄。嘗作葡萄說云。其幹臞者。簾也。節堅者。剛也。枝弱者。謙也。葉多而蔭。仁也。蔓而不附。和也。實可啖。才也。味甘平無毒。入藥力勝者。用也。屈伸以時。道也。其德之備如此。 《堯山堂外紀·卷86》：岳正字季方，號蒙泉，順天漷縣人。正統戊辰會試，考官誤置落卷，侍講杜寧取第一。廷試前一月，上夢儒、釋、道三人來見。至揭曉，狀元彭時，由儒士；榜眼陳鑑幼曾為神樂觀道童；正為探花，幼曾為慶壽寺書記云。 《堯山堂外紀·卷86》：天順初，岳季方自翰林入閣，英廟深所眷注。後為曹、石所嫉，謫欽州同知。瀕行，親交無敢送者，欽天監漏刻博士馬軾餞以詩．曰：「灤江江上水悠悠，送客江邊莫上樓。五嶺瘴高煙蔽日，兩孤雲濕雨鳴秋。豐城劍氣東南起，合浦珠光晝夜浮。祭罷鱷魚歸去晚，刺桐花外月如鉤。」季方宿張家灣舟中，用韻賦和曰：「被罪承恩嶺外遊，思鄉何處仲宣樓？風霜萬里蠻荒夜，煙雨三江澤國秋。不信功名成夢覺，早聞富貴等雲浮。令人卻羨桐江叟，長擁羊裘把釣鉤。」